Imtella' Lulju 4, 2021 Rapport: Daphne Cassar Abdinur Shucayb Mohammed, Somalu li għandu 34 sena u joqgħod l-Imsida ċaħad li importa pjanti ta' khat f'Malta biex jitraffikahom, li kien fil-pussess ta' din id-droga stimulant, li nstabet f'ċirkustanzi li juru li ma kinitx għall-użu esklussiv tiegħu, u li hu riċediv. Il-prosekuzzjoni spjegat li d-droga ddaħlet fl-ajruport f'kaxxi mmarkati li kien fihom weraq tal-henna, iżda l-uffiċjali tad-dwana ġihom suspett mill-kontenut tagħhom u fi spezzjoni li wettqu sabu li kien hemm diversi pakketti li bejniethom kellhom 118-il kilogramm ta' khat. Il-Pulizija oġġezzjonaw għal talba tad-difiża biex is-Somalu jingħata l-ħelsien mill-arrest minħabba s-serjeta' tal-akkużi u l-fatt li diġa nstab ħati ta' traffikar ta' droga. Il-Maġistrat Victor Axiaq ma laqax it-talba u ordna wkoll li l-assi tar-raġel jiġu ffriżati.